Formaður umhverfis- og samgöngunefndar Alþingis segir brýnt að bregðast fljótt við þeim vanda sem steðjar að Vestfirðingum vegna takmarkana á ferjunni Baldri. Skipið siglir aftur í dag samkvæmt áætlun eftir mikla bilun í gær.
Breiðafjarðarferjan Baldur bilaði í gærmorgun, rétt fyrir utan Stykkishólm, með rúmlega hundrað farþega innanborðs. Skipið var fest við akkeri um 2-300 metra frá landi í næstum sex klukkustundir og voru farþegar allt annað en sáttir þegar þeir loks komust í land.
Þetta er óboðlegt ástand. Þetta getur ekkert gengið svona lengur, þetta er bara fullreynt. Þetta skip er bara ekki hægt að bjóða okkur upp á lengur. Það er margbúið að sýna sig að það þarf að bregðast við.
sagði Skjöldur Pálmason, framkvæmdastjóri útgerðarinnar Odda á Patreksfirði, þegar hann neyddist til að fara aftur í land í Stykkishólmi eftir sex tíma dvöl um borð.
Það sjá allir sem þurfa að nota þetta skip og þurfa að nota þetta skip að það er þörf fyrir alvöru skip hérna. Og maður skilur bara ekki af hverju það þarf að gera þetta með þessum hætti.
Baldur siglir seinni ferð dagsins í dag með viðkomu í Flatey, samkvæmt áætlun. Í tilkynningu frá Sæferðum segir að vélstjórar Baldurs hafi ásamt sérfræðingi unnið að viðgerð fram á nótt. Búið sé að taka prufusiglingu og fleiri prófanir gerðar sem sýni að allt virki.
Vilhjálmur Árnason, þingmaður Sjálfstæðisflokks og formaður umhverfis- og samgöngunefndar Alþingis, undirstrikar að það sé fyrst og fremst á ábyrgð skipstjóra og Sæferða að tryggja öryggis allra um borð. Hann segir öryggistilfinningu þá mikilvægustu fyrir samfélög í heild.
Því er ekki gott þegar svona mikilvægir samgönguinnviðir eins og Baldur er, að hann sé að bila reglulega. Þetta er nú ekki fyrsta stoppið sem kemur upp svona bilun. Við erum greinilega ekki á góðum stað þarna og það þarf vissulega að bæta úr til þess að tryggja öryggi og líka til að tryggja að svona mikilvæga samgönguinnviði á Vestfjörðum.
Vilhjálmur segir mikilvægt að breytingar á höfnum sem ferjan þarf að leggjast að gangi hratt eftir til að ekjubrýrnar þar passi fyrir fleiri skip - þá er hægt að bjóða upp á fleiri möguleika.
Það hefur tækifæri til að fá nýrra skip og ég tala nú ekki um ef það væri nýorkuskip. Það væri enn betra. En þetta er verkefni sem þarf að leysa hratt.